謝人分寄密雲大小團
作者：毛滂
朝代：宋

paragraphs: 密雲不雨西郊黑，小龍蜿蜒出朝夕。
中有濯枝三日霖，可洗流金千里赤。
大龍雨足意貎閒，萬里澤流纔一息。
無心自爲百穀仰，變化風雲聊戲劇。
一杯洗心未足言，看瀁滄溟太空濕。
大月已圓當久照，小月未滿哉生魄。
雨龍出此雲月間，背負青天擁霄碧。
豈惟大旱有雲霓，解作豐年雪花白。
黄綾袋子天上來，本是閩山早春色。
金盤珠露猶浥封，瓊房玉芝記相識。
朱門日上三槐梢，大官初頒萬錢食。
松風忽響第一泉，乳花徐開練波立。
我公胸中冰雪明，不受一塵乘間入。
寧煩多飲氣自清，乞餘賤客猶能及。
此客覊賤亦喜茶，老葉唯知煎若澀。
藜羮粟飯每稱是，九天雲腴詎應得。
舊聞作匙用黄金，擊拂要須金有力。
家貧點茶秪匕筯，可是鬬茶還鬬墨。
東歸得此希世珍，真同被褐而懷璧。
筆牀茶竈下三江，欲寄殘年向泉石。
砂缾煮湯青竹林，會有玉川來作客。